Verskoon maar jou werkers dié Swart Vrydag, sê aanlynwinkelInkopiegangers op Swart Vrydag. Foto: ANA Met aanloklike winskopies in baksteen-en-sement winkels, asook aanlynwinkels, kan werkgewers maar vergeet van produktiewe werkers wanneer Swart Vrydag vanjaar Suid-Afrika se winkels tref. So sê Matthew Leighton, woordvoerder van OneDayOnly.co.za, ŉ plaaslike aanlynwinkel wat elke dag winskopies aan verbruikers bied. Die winskopie is slegs geldig vir een dag. “Die dag van massa inkopies gaan sonder twyfel werknemers se aandag by die werk aflei,” sê Leighton. Hoewel die dag as ŉ tradisie in die VSA begin het, en gewoonlik op die dag na dié land se dankseggingsdag voorkom, het die gier gou in ander lande vlamgevat en is dit nou vir verbruikers en die kleinhandelbedryf wêreldwyd ŉ belangrike datum op hul kalenders. Volgens OneDayOnly.co.za se jongste syfers was daar verlede jaar sowat 150 000 verbruikers op hul webwerf op Swart Vrydag. Op ŉ gemiddelde dag kry die webwerf sowat 60 000 trefslae en op dae wat hulle bogemiddelde besoeke kry, staan die syfer op sowat 80 000. Swart Vrydag se winskopies begin al die vorige aand om middernag, maar verbruikers is deurlopend op hierdie dag besig om vir winskopies te snuffel. Op OneDayOnly het die meeste verkeer op dié webwerf op dié dag rondom 6:00, 8:00, 11:00 en 15:00 toegeneem. Mense het ook drie keer meer tyd op die webwerf bestee as gewoonlik. “Buiten dat verbruikers meer tyd op ons webwerf deurbring, keer baie verbruikers meer as een keer op die dag terug,” sê Leighton. Hoewel dit gaan veroorsaak dat ŉ paar sperdatums gaan verstryk, glo hy egter dat dié inkopiedag ŉ uitsonderlike positiewe uitwerking op die plaaslike ekonomie het. Verlede jaar het verbruikers ŉ gemiddeld van R1 300 per indiwidu bestee, terwyl hulle op enige ander dag sowat R970 bestee. Volgens BankServ, ŉ betalingsklaringsonderneming, is R1,3 miljard verlede jaar op dié dag bestee. Dit was 16% meer as wat in 2017 bestee is.